P6_TA(2005)0298

Miinivaba maailm

Euroopa Parlamendi resolutsioon miinivaba maailma kohta

Euroopa Parlament,

- võttes arvesse ning kinnitades oma seniseid resolutsioone maamiinide, kildmürskude ja lõhkemata lahingumoona kohta;

- võttes arvesse ELi miinivastase tegevuse strateegiat 2005-2007;

- võttes arvesse Euroopa Parlamendi ajutise delegatsiooni aruannet jalaväemiinide kasutamist, varumist, tootmist ja üleandmist keelustava ja nende hävitamist nõudva konventsiooni osalisriikide esimesel ülevaatekonverentsil, mis toimus Nairobis, Keenias, 28. novembril - 3. detsembril 2004. aastal;

- võttes arvesse kodukorra artikli 103 lõiget 4,

A. A kinnitades taas oma 16. juuni 2005. aasta kuulamisel väljendatud otsustavust anda panus tõeliselt miinivaba maailma saavutamisse;

B. kinnitades oma otsustavust teha lõpp jalaväemiinide poolt põhjustatud kannatustele ja õnnetusjuhtumitele, mis igal aastal tapavad ja vigastavad tuhandeid inimesi, peamiselt süütuid ning kaitsetuid tsiviilisikuid ja eriti lapsi, takistavad majanduslikku arengut ning ülesehitust, pidurdavad põgenike ja riigi siseselt ümberasustatud isikute naasmist kodupaika, rikuvad üldiselt kõige põhilisemaid inimõigusi ning millel on teisi tõsiseid tagajärgi veel aastaid peale nende kohaleasetamist;

C. tuletades meelde, et oma sotsiaalsete, majanduslike, keskkonna- ja humanitaaralaste tagajärgede tõttu kujutavad jalaväemiinid, ükskõik kuhu nad ka paigutatakse, pikemas plaanis tõsist ohtu inimeste julgeolekule;

D. arvestades, et käesolevaks ajaks on 1997. aasta jalaväemiinide kasutamist, varumist, tootmist ja üleandmist keelustava ja nende hävitamist nõudva konventsiooni (tuntud ka miinide keelustamise lepinguna) ratifitseerinud või sellega ühinenud 144 ja lisaks allkirjastanud veel kaheksa riiki, kuid tunneb muret selle üle, et 50 riiki, sealhulgas mõned ELi liikmesriigid jäävad konventsioonist kõrvale, ja on eriti mures ühe ELi liikmesriigi pärast, kes pole konventsiooni allkirjastanud, ratifitseerinud ega sellega ühinenud;

E. arvestades, et vastavus konventsiooniga püsib jätkuvalt tugevana, 69 osalisriiki on lõpetanud oma varude likvideerimise, üle 38,3 miljoni miini on hävitatud, veel 13 riigis on miinide hävitamise protsess käimas; arvestades, et kõik osalisriigid, kes on jõudnud oma varude hävitamiseni tähtaegselt, on seetõttu teatanud selle edukast lõpuleviimisest;

F. arvestades, et sellele edule vaatamata on hinnanguliselt 180-185 miljonit jalaväemiini veel ladudes ja et 83-s riigis üle maailma, sealhulgas 54-s osalisriigis on ikka veel piirkondi, kuhu on paigutatud maamiinid;

G. arvestades, et igal aastal tuleb juurde ikka veel 15000 kuni 20000 uut ohvrit, enamik neist tsiviilisikud ja paljud neist lapsed, lisandudes üle kogu maailma olevatele sadadele tuhandetele ellujäänud miiniohvritele, kes vajavad hoolitsust ja abi kogu ülejäänud elu vältel, ning arvestades, et lõviosas miinide tõttu kannatanud riikides jääb abi, mida on võimalik pakkuda maamiiniohvrite taastusraviks ja ühiskonda tagasitoomiseks, lootusetult ebapiisavaks;

H. arvestades, et konventsioon nõuab osalisriikidelt kõikide jalaväemiinide hävitamise tagamist mitte hiljem kui 10 aasta jooksul pärast konventsiooni jõustumist ja nõuab osalisriikidelt, kes on selleks suutelised, andma abi selle eesmärgi poole liikumiseks;

I. tunnistades seetõttu konventsiooni osalisriikide esimese ülevaatekonverentsi, mis toimus Nairobis (Keenias) 29. novembril - 3. detsembril 2004 (Nairobi miinivaba maailma tippkohtumine) ja osalisriikide poolt tippkohtumisel vastuvõetud tegevuskava tähtsust;

J. arvestades, et tänapäeval on enamikul juhtudest tegemist kas sisekonfliktide või kodusõdadega ning maamiine võivad sealjuures paigaldada nii riiklikud sõjajõud mõlemalt poolt kui valitsusvälised relvastatud osalejad;

K. tunnustades tehtud jõupingutusi ja saavutatud edu valitsusväliste relvastatud osalejate kaasamisel, et keelata maamiinide kasutamine, ning väljendades veel kord, et see ei tähenda valitsusväliste relvastatud osaliste või nende tegevuse toetamist või legitiimsuse tunnistamist;

L. arvestades, et rahvusvahelisel üldsusel on moraalne kohustus taotleda konfliktide kõikidelt osapooltelt, nii riiklikelt kui valitsusvälistelt relvastatud osalejatelt, mõistmist lõpetada jalaväemiinide kasutamine, selleks et saavutada nende ebainimlike relvade tõeliselt kõikehõlmav keelustamine; arvestades, et rahvusvahelisel üldsusel ja eriti endistel põhilistel tootjatel, eksportijatel ning kasutajatel on moraalne kohustus pakkuda abi ja vahendeid miinivastaseks tegevuseks suuremal määral, kui seda näevad ette nimetatud konventsioonist tulenevad õiguslikud kohustused;

M. tunnistades veokivastaste miinide laia levikut vähemalt 56 riigis, põhjustades kauakestvat humanitaarprobleemi sellistes riikides nagu Afganistan, Angola, Eritrea, Etioopia ja Sudaan;

N. kinnitades, et iga liiki käsitsemisvastaste seadeldiste eesmärk on demineerimisega tegelevate isikute hävitamine ja seetõttu kujutavad need ohtu ka tsiviilelanikkonnale,

1. väljendab oma tõsist muret maamiinide ja lõhkemata lahingumoona kahjuliku ja ulatusliku mõju pärast tsiviilelanikkonnale, eriti lastele;

2. kutsub üles kõiki riike, kes ei ole veel allkirjastanud nimetatud konventsiooni, ühinema sellega viivitamata ja nõuab tungivalt, et kõik riigid, kes on allkirjastanud, kuid ei ole konventsiooni veel ratifitseerinud, teeksid seda viivitamata;

3. kutsub kõiki miinide tõttu kannatanud riike, kes ei ole konventsiooni ratifitseerinud või sellega ühinenud, võtma kõik vajalikud meetmed, et leevendada miinide tõttu kannatanud piirkondade elanike kannatusi, viies läbi demineerimist ja võimaldades üleelanutele asjakohast abi ning anda vabatahtlikult teavet, et muuta ülemaailmne miinivastane tegevus tõhusamaks (konventsiooni artiklis 7 viidatud läbipaistvuse aruanded);

4. kutsub Ameerika Ühendriike üles kaaluma veel kord oma veebruaris 2004 tehtud avaldust, et ta ei liitu konventsiooniga, et ta jätab oma 8,8 miljonit "intelligentset" (iselõhkevat) kasutuskõlblikku jalaväemiini kusagile määramatusse paika maailmas ja et ta jätab oma 1,2 miljonit "ebaintelligentset" (iselõhkematut) jalaväemiini kasutamiseks Koreas kuni aastani 2010; lisaks kutsub Ameerika Ühendriike üles mitte jätkama ükskõik millise laskemoona, sealhulgas niinimetatud Spyder-süsteemi tootmist, kaubandust või kasutamist, mis võiks kuuluda konventsiooni kohaselt jalaväemiinide määratluse alla; kutsub Ameerika Ühendriike üles lõpetama viivitamatult jalaväemiinide toimetamine ELi liikmesriikidesse ja teistesse sõbralikesse riikidesse; kutsub Hiinat veel kord üle vaatama jalaväemiinide tootmist ja hävitama oma meeletud varud, mis on hinnanguliselt üle 100 miljoni jalaväemiini, enamikul neist puuduvad iselõhkemise, isedeaktiveerumise ja tuvastamise mehhanismid; kutsub Venemaad üles lõpetama jalaväemiinide kasutamine Tšetšeenia konfliktis ja viima minema senini oma jõudude käsutuses olevad varud Gruusiast ja Tadžikistanist;

5. kutsub laienenud Euroopa Liidu kolme liikmesriiki, kes pole veel ratifitseerinud või ühinenud nimetatud konventsiooniga seda viivitamatult tegema;

6. kutsub kõiki osalisriike üles rakendama täielikult Nairobi tegevuskava, et saavutada konventsiooni humanitaar- ja relvitustamiseesmärgid perioodil 2005-2009, milleks on:

a) kiirendada demineerimist ja tagada, et miinide tõttu kannatanud osalisriigid oleksid suutelised tulema jalaväemiinide kõrvaldamisel toime kümneaastase tähtajaga, mis lõpeb 2009. aastal;

b) teostada miinide tõttu kannatanute ja nende perekondade õigust saada kohest, piisavat ja asjakohast abi;

c) esitada konventsioonis nõutavaid igakülgseid läbipaistvuse aastaaruandeid ja lülitada sinna järgmine teave: ohvriabi, kavatsetavad eesmärgid ja miinide tegelik kasutamine artikli 3 kohaselt, astutud sammud tagamaks, et claymore-tüüpi miine tohib kasutada üksnes käskluse peale lõhatavana, ja välismaised jalaväemiinide varud;

d) jõuda kõigi osalisriikide ühise arusaamiseni konventsiooni artiklite 1, 2 ja 3 kohaldamise osas, kuna need puudutavad ühisoperatsioone, veokivastaseid miine tundlike sütikutega ja miine, mis on mõeldud treeninguks ja väljaarendamiseks, ning eelkõige, et iga miin, mis võiks lõhkeda inimese juuresolekul, lähedusesviibimisel või inimese puudutusel, on jalaväemiin ning nimetatud konventsiooniga keelatud; rõhutab eriti, et see hõlmab komistustraate, traatseadeldisi, kaldvardaid, survetundlikke sütikuid, käsitsemisvastaseid seadeldisi ja sarnaseid sütikuid;

e) arendada välja ja võtta vastu artiklis 9 nõutud riiklikud rakendusmeetmed, sealhulgas kriminaalõigusmeetmed, et vältida ja takistada konventsiooniga keelatud tegevusi;

7. kutsub komisjoni üles süvalaiendama nimetatud konventsioonile juurdepääsu ja selle vastavust kolmandate riikide arenguprogrammidega juhtudel, kui jalaväemiinid takistavad majanduslikku ja sotsiaalset arengut; kutsub liikmesriike üles looma erilisi ajendeid nimetatud konventsiooniga ühinemiseks ja sellega vastavuses olemiseks riikidele, kus jalaväemiinid otseselt ei mõjuta majanduslikku ega sotsiaalset arengut;

8. kutsub nimetatud konventsiooni osalisriikideks olevaid liikmesriike üles püüdlema jalaväemiini mõiste võimalikult laia tõlgendamise poole, et see haaraks, sõltumata sellest tehnilisest kategooriast (veokivastane miin, jalaväemiin), mille alla nad kuuluvad, kõiki neid maamiine, mis võivad inimese poolt ettekavatsematult lõhkeda;

9. kordab oma seisukohta, et miinivaba maailma on võimalik saavutada üksnes siis, kui keelatud on igat liiki miinid, mitte ainult teatud tüüpi maamiinid; rõhutab, et see hõlmab ka igat liiki veokivastaseid miine; kutsub ELi ja tema liikmesriike üles haarama juhtohjad selle eesmärgi saavutamiseks;

10. kutsub Euroopa Liitu üles tugevdama Euroopa juhtivat rolli ülemaailmses relvitustamises, eesmärgiga korrata nimetatud konventsiooni edulugu muudes valdkondades, nimelt veokivastaste miinide, kildmürskude ning väike- ja kergrelvade valdkonnas;

11. kutsub kõiki miinide tõttu kannatanud osalisriike tagama, et miinivastane tegevus ja ohvriabi oleksid lülitatud nende riiklike prioriteetide hulka ning vajaduse korral nende riiklikesse, piirkondlikesse ja sektori arengukavadesse ning programmidesse;

12. kutsub osalisriike ja komisjoni üles tugevdama oma abi seda vajavatele osalisriikidele, et eeskätt parandada ja suurendada miinide tõttu kannatanutele ja nende perekondadele antavat abi, et tagada 2009. aastal esimestest miinidest puhastamise tähtaegadest kinnipidamine, et hävitada varud, mis võib osutuda eriliseks väljakutseks hävitamisele kuuluvate miinide tüüpide ja koguste ning nende varude asukohtade ja tingimuste tõttu, ning et teha selline abi võimalikuks ka valitsusväliste relvastatud osalejate kontrolli all olevates piirkondades;

13. kutsub üles kõiki relvastatud valitsusväliseid relvastatud osalejaid allkirjastama jalaväemiinide kasutamise täielikust keelust kinnipidamist ja koostööd miinivastases tegevuses käsitlevale kohustavale aktile Genfi üleskutse raames ning nõuab tungivalt, et nõukogu ja komisjon jätkaksid jõupingutusi valitsusväliste relvastatud osalejate veenmiseks võtmaks kohustusi selles valdkonnas;

14. nõuab, et eraldataks rohkem vahendeid humanitaardemineerimiseks, varude hävitamiseks, miiniohualaseks väljaõppeks ja miiniohvrite hooldamiseks, taastusraviks ning sotsiaalseks ja majanduslikuks taaslõimumiseks valitsusväliste relvastatud osalejate kontrolli all olevates piirkondades;

15. kutsub üles kõiki riike, kes on selleks suutelised, aitama poliitiliste ja diplomaatiliste vahenditega toetada tööd, mida teevad vastavad valitsusvälised organisatsioonid, kaasates mitteriiklikke osalejaid, nagu Genfi üleskutse ja Rahvusvahelise Maamiinide Keelustamise Liikumise riiklikud liikumised;

16. kutsub asjaosalisi riike üles sisekonflikti korral hõlbustama selliste valitsusväliste organisatsioonide tehtavat tööd ja kutsub eriti Colombia valitsust üles lihtsustama ka humanitaardemineerimisprogramme ja sellega kohalike või piirkondlike kokkulepete raames seotud tegevusi tsiviilelanikkonna heaks; on arvamusel, et humanitaardemineermise kontrolli protsessi hõlbustamise ebaõnnestumine on nimetatud konventsiooni inimsõbraliku vaimu rikkumine;

17. tervitab ELi lubadust anda perioodil 2005-2007 oma uue miinivastase strateegia jaoks 140 miljonit eurot; nõuab tungivalt, et EL tagaks nende vahendite kinnitamise aastate kaupa eelarveliste otsustega ja et võimaldataks piisavalt vahendeid pärast 2007. aastat;

18. kutsub osalisriike üles tagama konventsiooni rakendamise läbipaistvus, kaasates eriti riikide parlamente ja üldsust;

19. kutsub osalisriike, eriti neid, kes on ELi liikmesriigid, üles tagama, et nende poolt demineerimiseks suunatavad rahalised vahendid läheksid osaliselt siseriiklike demineerimisüksuste arendamiseks ja et demineerimisabi kestaks kuni kõikide teadaolevate või oletatavate mineeritud alade puhastamiseni;

20. soovitab siiski, et EL võiks anda rahalist toetust konventsioonis mitteosalevatele riikidele humanitaaralaste hädaolukordade puhul; kordab veel kord, et see toetus peab sõltuma saajariigi poolt üles näidatud poliitilisest tahtest liikuda konventsiooniga ühinemise suunas;

21. kutsub ELi ja tema liikmesriike üles keelustama asjakohaste õigusaktidega oma jurisdiktsiooni või kontrolli all olevate finantsasutuste otsesed või kaudsed investeeringud ettevõtetesse, mis on seotud jalaväemiinide tootmise, varumise või üleandmisega või on muul viisil seotud selliste vaidlusaluste relvasüsteemidega nagu kildmürsud;

22. kutsub Euroopa Liitu ja tema liikmesriike üles tagama vastavuse õigusaktidega, mis keelavad investeeringud jalaväemiinide tootmisega seotud ettevõtetesse, luues tõhusad kontrolli- ja karistusmehhanismid. on arvamusel, et see tähendab finantsasutuste kohustust kehtestada täieliku läbipaistvuse poliitika ettevõtete suhtes, millesse nad investeerivad;

23. teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele, ÜRO peasekretärile, OSCE peasekretärile, Rahvusvahelise Punase Risti Komiteele, Rahvusvahelisele Maamiinide Keelustamise Liikumisele, AKV-ELi parlamentaarsele ühisassambleele, Ameerika Ühendriikide, Vene Föderatsiooni ja Hiina Rahvavabariigi valitsustele ja parlamentidele, Nairobi miinivaba maailma tippkohtumise presidendile, Aafrika Liidule ja Üleaafrikalisele parlamendile.

--------------------------------------------------